DEĊIŻJONI TAL-KUNSILL
tat-28 ta' Jannar 2008
dwar il-konklużjoni f' isem l-Unjoni Ewropea tal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera ma' l-implimentazzjoni, l-applikazzjoni u l-iżvilupp ta' l-Acquis ta' Schengen
(2008/149/ĠAI)
IL-KUNSILL TA' L-UNJONI EWROPEA,
Wara li kkunsidra t-Trattat dwar l-Unjoni Ewropea, u partikolarment l-Artikolu 24 u l-Artikolu 38 tiegħu,
Wara li kkunsidra r-rakkomandazzjoni tal-Presidenza,
Billi:
(1)
Wara l-awtorizzazzjoni mogħtija lill-Presidenza, megħjuna mill-Kummissjoni, fis-17 ta' Ġunju 2002, in-negozjati ma' l-Awtoritajiet Żvizzeri, dwar l-assoċjazzjoni ta' l-IŻvizzera ma' l-implimentazzjoni, l-applikazzjoni u l-iżvilupp ta' l-Acquis ta' Schengen ġew konklużi.
(2)
Konformement mad-Deċiżjoni tal-Kunsill 2004/849/KE (1), u suġġett għall-konklużjoni tagħha f'data aktar tard, il-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera ma' l-implimentazzjoni, l-applikazzjoni u l-iżvilupp ta' l-Acquis ta' Schengen ġie ffirmat f'isem il-Komunità Ewropea fis-26 ta' Ottubru 2004.
(3)
Il-Ftehim għandu issa jiġi approvat.
(4)
Sa fejn għandu x'jaqsam l-iżvilupp ta' acquis ta' Schengen, li jaqa' taħt it-Titolu VI tat-Trattat dwar l-Unjoni Ewropea, id-dispożizzjonijiet tad-Deċiżjoni tal-Kunsill 1999/437/KE tas-17 ta' Mejju 1999 dwar ċerti arranġamenti għall-applikazzjoni tal-Ftehim konkluż mill-Kunsill ta' l-Unjoni Ewropea u r-Repubblika ta' l-Iżlanda u r-Renju tan-Norveġja dwar l-assoċjazzjoni ta' dawk iż-żewġ Stati ma' l-implimentazzjoni, applikazzjoni u zvilupp ta' l-acquis ta' Schengen (2), japplikaw, mutatis mutandis, għar-relazzjonijiet ma' l-Iżvizzera.
(5)
Din id-Deċiżjoni ma tippreġudikax il-pożizzjoni tar-Renju Unit, taħt il-Protokoll li jintegra l-acquis ta' Schengen fil-qafas ta' l-Unjoni Ewropea anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea u d-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq sabiex jieħu sehem f'uħud mid-dispożizzjonijiet ta' l-acquis ta' Schengen (3).
(6)
Din id-Deċiżjoni ma tippreġudikax il-pożizzjoni ta' l-Irlanda, taħt il-Protokoll li jintegra l-acquis ta' Schengen fil-qafas ta' l-Unjoni Ewropea anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea u d-Deċiżjoni tal-Kunsill 2002/192/KE tat-28 ta' Frar 2002 dwar it-talba ta' l-Irlanda sabiex tieħu sehem f'uħud mid-dispożizzjonijiet ta' l-acquis ta' Schengen (4),
IDDEĊIEDA KIF ĠEJ:
Artikolu 1
Il-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera ma' l-implimentazzjoni, l-applikazzjoni u l-iżvilupp ta' l-Aquis ta' Schengen, u d-dokumenti relatati li jikkonsistu fl-Att Finali, il-Ftehim fil-forma ta' Skambju ta' Ittri dwar il-Kumitati li jassistu lill-Kummissjoni fl-eżerċizzju tas-setgħat esekuttivi tagħha, u d-Dikjarazzjoni Konġunta dwar laqgħat konġunti tal-Kumitati Mħallta huma hawnhekk approvati f'isem l-Unjoni Ewropea.
It-test ta' dan il-Ftehim, l-Att Finali, l-Iskambju ta' l-Ittri u d-Dikjarazzjoni Konġunta huma mehmuża ma' din id-Deċiżjoni.
Artikolu 2
Din id-Deċiżjoni tapplika fl-oqsma koperti mid-dispożizzjonijiet elenkati fl-Annessi A u B tal-Ftehim u għall-iżvilupp tagħhom sa tali punt fejn dawk id-dispożizzjonijiet għandhom, jew, konformement mad mad-Deċiżjoni tal-Kunsill 1999/436/KE (5), ġew determinati li għandhom, bażi legali fi ħdan it-Trattat dwar l-Unjoni Ewropea.
Artikolu 3
Id-dispożizzjonijiet ta' l-Artikoli 1 sa 4 tad-Deċiżjoni tal-Kunsill 1999/437/KE għandhom japplikaw, bl-istess mod, għall-assoċjazzjoni ta' l-Iżvizzera ma' l-implimentazzjoni, l-applikazzjoni u l-iżvilupp ta' l-Acquis ta' Schengen, li jaqa' taħt it-Titolu VI tat-Trattat dwar l-Unjoni Ewropea.
Artikolu 4
Il-President tal-Kunsill huwa hawnhekk awtorizzat sabiex jaħtar il-persuna li jkollha s-setgħa li tiddepożita f'isem l-Unjoni Ewropea l-Istrument ta' approvazzjoni previst fl-Artikolu 14 tal-Ftehim, sabiex jiġi espress il-kunsens ta' l-Unjoni Ewropea li tintrabat.
Artikolu 5
Din id-Deċiżjoni għandha tiġi ppublikata fil-Ġurnal Uffiċjali ta' l-Unjoni Ewropea.
Magħmul fi Brussell, 28 ta' Jannar 2008.